text: Mange nytårs-opkald til 1-1-2
  01 januar 2015 kl. 12.10
  Nytåret har kunnet mærkes i det danske akutberedskab. I år har vagtcentralerne sendt i alt 1147 ambulancer, akutlægebiler og akutbiler på vejene i hele landet. Næstmest aktivitet var der i Region Syddanmark med 288 opkald til 1-1-2.
  Ved middagstid nytårsdag lyder meldingen fra Region Hovedstadens AMK-Vagtcentral, som har indsamlet data fra hele landet, at den samlede travlhed dog har ligget inden for normalen.
  Opgørelsen, som dækker nytårsaften og morgen fra kl. 18:00 til 06:00, viser, at danskerne har ringet til 112 i alt 1375 gange, hvor det har handlet om akut sygdom og tilskadekomst. Sidste år var tallet 1289. Det fortæller Ritzau.
  Region Hovedstaden, som er den mest befolkningsrige region, står for størstedelen af aktiviteten med i alt 512 opkald, der har handlet om akut sygdom eller tilskadekomst.
  Næstmest aktivitet var der i Region Syddanmark med 288 opkald til 1-1-2, efterfulgt af Region Midtjylland og Region Sjælland med hhv. 184 og 151 opkald. Mindst aktivitet har det været i Region Nordjylland med 151 opkald.
  Samlet set har der nytårsaften 2014 været stort set det samme antal udrykninger med ambulancer, akutlægebiler og akutbiler sammenlignet med sidste år. I år har der således været i alt 974 ambulancekørsler mod 986 sidste år. Derudover var der 173 kørsler med akutlægebil og akutbil - og 6 helikopterflyvninger, deriblandt en tilskadekommen fra en fyrværkeri-ulykke ved Ansager.
  Region Hovedstadens AMK-Vagtcentral melder desuden om i alt 100 skader på landsplan, der vurderes at være på grund af fyrværkeri. Dermed er der tale om en stigning i forhold til sidste år, hvor der var 73 fyrværkeriskader.
  